የኢህአዴግ እህት እና አጋር ድርጅቶች ውህደት ጠንካራ ኢትዮጵያን ለመገንባት የጎላ ሚና እንደሚኖረው ምሁራን ተናገሩ፡፡
ባሕር ዳር፡ ጥቅምት 10/2012 ዓ.ም (አብመድ) የወሰን እና የማንነት እንዲሁም በፍትሃዊነት የመልማት ጥያቄዎች ያሏቸው ክልሎች ጉዳይ በምን መልኩ ሊፈታ እንደሚችል ኢህአዴግ ግልጽ አቋም ሊይዝ እንደሚገባ ምሁራን ተናግረዋል፡፡የአራት ብሔራዊ እህት ደርጅቶች ማለትም የአዴፓ፣ የህወሃት፣ የኦዴፓ እና የደኢህዴን ግንባር በመሆን ሀገሪቱን እያስተዳደረ ያለው ኢህአዴግ አንድ ሀገራዊ ፓርቲ የመሆን ሀሰብ ከጠነሰሰ ዓመታት እንደተቆጠሩ ከሰሞኑ ባወጣው መግለጫ አስታውቋል፡፡ በጉዳዩ ላይ ሲመክር እንደቆየም ነው ያስታወቀው፡፡ ይህንን በተመለከተ ከአብመድ ጋር ቆይታ ያደረጉት በጎንደር ዩኒቨርሲቲ በመምህርነት ሙያ እየሰሩ ያሉት ሲሳይ ምስጋናው (ዶክተር) እና ጀምበሩ አረጋ (ረዳት ፕሮፌሰር) የኢህአዴግ ውህደት እውን ሆኖ ጠንካራ ኅብረ ብሔራዊ ፓርቲ የሚመሠረት ከሆነ እውነተኛ ዴሞክራሲያዊ ፌዴራሊዝምን ለመፍጠር እንደሚያስችል ነው የተናገሩት፡፡ ይህም እኩልነት የነገሰባት፣ ፍትሕ የበለጸገባት እንዲሁም የብሔር፣ ብሔረሰቦች እና ሕዝቦች መብት የተከበረባትን ሀገር ለመገንባት ተስፋ እንደሚሰጥ አስረድተዋል፡፡